**B. Osobitná časť**

**K čl. I**

**K bodom 1, 2, 4, 8, 17**

 V rámci programu poskytovania finančnej pomoci na dodávanie alebo distribúciu konzumného mlieka a jeho bezlaktózových variácií; syra; tvarohu; jogurtu a iných fermentovaných alebo acidofilných mliečnych výrobkov bez pridaných ochucujúcich látok, ovocia, orechov alebo kakaa, prírodne ochutených fermentovaných mliečnych výrobkov neobsahujúcich ovocnú šťavu; prírodne ochutených alebo neochutených fermentovaných mliečnych výrobkov obsahujúcich ovocnú šťavu a mliečnych nápojov obsahujúcich kakao, ovocnú šťavu alebo prírodne ochutených (ďalej len „mliečne výrobky“) a ovocia a zeleniny; čerstvých produktov sektora banánov a spracovaných výrobkov z ovocia a zeleniny (ďalej len „ovocie a zelenina“) deťom vo vzdelávacích zariadeniach podľa čl. 22 nariadenia Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72,(EHS) č. 234/79, (ES) č. 1037/2001 a (ES) č. 1234/2007 (*Ú. v. EÚ L347, 20.12.2013*) v platnom znení (ďalej len „škola“), na sprievodné vzdelávacie opatrenia (ďalej len „sprievodné opatrenia“) a na pokrytie určitých súvisiacich nákladov spojených s vybavením, reklamou, monitorovaním a vyhodnocovaním, a s logistikou a distribúciou podľa čl. 23 ods. 1 písm. c) nariadenia (EÚ) č. 1308/2013 v platnom znení (ďalej len „školský program“) sa už finančná pomoc z prostriedkov Európskej únie (ďalej len „EÚ“) a štátneho rozpočtu na vykonávanie školského programu (ďalej len „pomoc“) nebude poskytovať na dodávanie alebo distribúciu mliečnych výrobkov pre žiakov na stredných školách. Podľa čl. 23a ods. 2 písm. a) nariadenia (EÚ) č. 1308/2013 v platnom znení sa totiž pri prideľovaní finančných prostriedkov EÚ členským štátom na poskytovanie pomoci zohľadňuje počet šesť- až desaťročných detí v dotknutom členskom štáte EÚ, čo sú deti vo vekovej skupine, ktorá navštevuje hlavne materské a základné školy. Slovenská republika okrem toho vo svojej stratégii vykonávania školského programu (ďalej len „stratégia“) ustanovila, že cieľovou skupinou, ktorej majú byť v rámci školského programu dodávané alebo distribuované mliečne výrobky a ovocie a zelenina (ďalej len „výrobok“) a pre ktorú majú byť vykonávané sprievodné opatrenia, je skupina troj až osemnásť ročných detí, pričom tieto cieľové skupiny majú byť podľa stratégie „*počas trvania školského programu monitorované a vyhodnocované a prípadne upravené*“, v rámci čoho Slovenská republika túto cieľovú skupinu detí navrhovaným ustanovením zosúlaďuje s čl. 23a ods. 2 písm. a) nariadenia (EÚ) č. 1308/2013 v platnom znení s cieľom zníženia hornej vekovej hranice tejto cieľovej skupiny a zamerať sa na mladšie vekové skupiny.

**K bodu 3**

 Ide o gramatickú úpravu s použitím korektných predložiek v nadväznosti na § 1 písm. c) nariadenia vlády Slovenskej republiky č. 189/2017 Z. z. o poskytovaní pomoci na dodávanie a distribúciu mlieka, ovocia, zeleniny a výrobkov z nich pre deti a žiakov v školských zariadeniach (ďalej len „predmetné nariadenie vlády“).

**K bodu 5**

 Podľa navrhovaného ustanovenia nebude možné spolu s dodávaním alebo distribúciou mliečnych výrobkov uvedených v prílohe č. 1 predmetného nariadenia vlády v znení navrhovaného nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 189/2017 Z. z. o poskytovaní pomoci na dodávanie a distribúciu mlieka, ovocia, zeleniny a výrobkov z nich pre deti a žiakov v školských zariadeniach (ďalej len „ustanovený mliečny výrobok“) v rámci školského programu dodávať alebo distribuovať ďalšiu samostatne balenú potravinu, ktorá by mohla ale nemusela byť spojená s obalom príslušného ustanoveného mliečneho výrobku. To znamená predovšetkým vylúčenie možnosti dodávania alebo distribúcie bielych jogurtov so sladeným krémom, cukríkmi, vločkami alebo s inou potravinou bohatou na cukor, ktorá by bola samostatne balená buď vo viečku bieleho jogurtu alebo v samostatnom tégliku, ktorý by bol však s obalom bieleho jogurtu spojený. Obsah takejto potraviny je totiž v praxi určený na spoločnú konzumáciu s týmto ustanoveným mliečnym výrobkom. Obsah výrobkov dodávaných alebo distribuovaných v rámci školského programu však musí vyhovovať ustanoveniam čl. 23 ods. 6 nariadenia (EÚ) č. 1308/2013 v platnom znení a čl. 10 delegovaného nariadenia Komisie (EÚ) 2017/40 z 3. novembra 2016, ktorým sa dopĺňa nariadenie Európskeho parlamentu a Rady (EÚ) č. 1308/2013 v súvislosti s pomocou Únie na dodávanie ovocia a zeleniny, banánov a mlieka vo vzdelávacích zariadeniach a ktorým sa mení vykonávacie nariadenie Komisie (EÚ) č. 907/2014 (*Ú. v. EÚ L 5, 10.1.2017*), pokiaľ ide o maximálny obsah pridaných zložiek, avšak tieto právne záväzné pravidlá na obsah ustanovených mliečnych výrobkov by sa spoločným dodávaním spoločne s ďalšou potravinou nepriamo obchádzali.

**K bodu 6**

 Zmena pojmu zastrešujúceho dodávateľa alebo distribútora výrobkov v rámci školského programu vzhľadom na jeho postavenie podľa štruktúry predmetného nariadenia vlády.

**K bodom 7, 13 a 14**

 Keďže Národná rada Slovenskej republiky dňa 15.05.2018 schválila zákon o niektorých opatreniach na znižovanie administratívnej záťaže využívaním informačných systémov verejnej správy a o zmene a doplnení niektorých zákonov (zákon proti byrokracii), ktorého § 1 ods. 1 bude ustanovovať, že „*Orgány verejnej moci sú pri svojej úradnej činnosti povinné a oprávnené získavať a používať údaje evidované v informačných systémoch verejnej správy a vyhotovovať si z nich výpisy a tieto údaje a výpisy si v nevyhnutnom rozsahu navzájom bezodplatne poskytovať. Takto získané údaje a výpisy, okrem údajov a výpisov z registra trestov, sa považujú za skutočnosti všeobecne známe; tieto údaje a výpisy sú použiteľné na právne účely.*“, z predmetného nariadenia vlády sa vypúšťajú povinnosti predkladať Pôdohospodárskej platobnej agentúre (ďalej len „platobná agentúra“) výpisy údajov z informačných systémov verejnej správy, nakoľko platobná agentúra si tieto údaje bude môcť obstarať vo svojej vlastnej pôsobnosti.

**K bodom 9 až 12, 15 a 16, 20 až 23, 28, 31**

 Ide o legislatívno-technickú úpravu textu vo vzťahu k ostatným novelizáciám.

**K bodom 18 a 19**

 Navrhuje sa úprava výpočtu maximálnej pomoci na dodávanie alebo distribúciu mliečnych výrobkov a ovocia a zeleniny deťom a žiakom v školách (ďalej len „žiak“), na sprievodné opatrenia a na propagáciu školského programu podľa čl. 4 ods. 1 písm. c) delegovaného nariadenia (EÚ) 2017/40 (ďalej len „propagačné opatrenia“), a to tým spôsobom, že maximálna pomoc na sprievodné opatrenia by sa prerozdeľovala na počet žiakov, pre ktoré príslušný žiadateľ v príslušnom školskom roku podľa čl. 1 ods. 2 vykonávacieho nariadenia Komisie (EÚ) 2017/39 [z 3. novembra 2016 o pravidlách uplatňovania nariadenia Európskeho parlamentu a Rady (EÚ) č. 1308/2013 v súvislosti s pomocou Únie na dodávanie ovocia, zeleniny, banánov a mlieka vo vzdelávacích zariadeniach](http://eur-lex.europa.eu/legal-content/AUTO/?uri=CELEX:32017R0039&#38;qid=1491293782600&) (*Ú. v. EÚ L 5, 10.1.2017*) (ďalej len „školský rok“) tieto sprievodné opatrenia zabezpečuje, len v tom prípade, ak by celková výška predpokladaných nákladov žiadateľov uvedených v projektoch zabezpečovania sprievodných opatrení v príslušnom školskom roku prekročila 10 % z prostriedkov EÚ, ktoré na sprievodné opatrenia možno podľa § 4 ods. 6 predmetného nariadenia vlády poskytnúť. V takom prípade by sa na sprievodné opatrenia na počet žiakov prerozdeľovalo práve 10 % z prostriedkov EÚ. Ak by však celková výška predpokladaných nákladov žiadateľov uvedených v projektoch zabezpečovania sprievodných opatrení v príslušnom školskom roku týchto 10 % z prostriedkov EÚ neprekročila, požadované prostriedky by sa na sprievodné opatrenia prerozdeľovali len podľa rozpočtov navrhnutých v projektoch, obdobne ako v prípade propagačných opatrení. Maximálna pomoc z prostriedkov EÚ na dodávanie alebo distribúciu mliečnych výrobkov a ovocia a zeleniny žiakom sa bude naďalej prerozdeľovať na počet žiakov, pre ktorých príslušný žiadateľ v príslušnom školskom roku ich dodávanie alebo distribúciu zabezpečuje. Výpočet je nastavený tak, aby sa prostriedky EÚ, ktoré nebudú prerozdelené na sprievodné a propagačné opatrenia, prerozdelili na dodávanie alebo distribúciu mliečnych výrobkov a ovocia a zeleniny žiakom.

**K bodu 24 a 29**

 Navrhuje sa ustanoviť dodávateľovi a distribútorovi mliečnych výrobkov a ovocia a zeleniny žiakom v rámci školského programu povinnosť dodávať alebo distribuovať tieto výrobky do všetkých škôl, na žiakov v ktorých mu bola poskytnutá maximálna pomoc, a to aspoň počas jedného z troch realizačných období príslušného školského roka podľa § 6 ods. 1 písm. a) až c) predmetného nariadenia vlády (ďalej len „realizačné obdobie“). Práve počet žiakov, pre ktoré dodávateľ alebo distribútor v rámci školského programu v príslušnom školskom roku dodáva alebo distribuuje výrobky, je totiž východiskom pri prideľovaní maximálnej pomoci pre príslušného dodávateľa alebo distribútora, vzhľadom k čomu musí byť tento dodávateľ alebo distribútor zaviazaný dodať alebo distribuovať výrobky do každej školy, ktorú si na účely realizácie školského programu zazmluvnil. Ak táto podmienka nebude splnená, príslušnému dodávateľovi alebo distribútorovi sa bude pomoc krátiť pri jej vyplácaní podľa § 6 ods. 6 predmetného nariadenia vlády v znení navrhovaného nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 189/2017 Z. z. o poskytovaní pomoci na dodávanie a distribúciu mlieka, ovocia, zeleniny a výrobkov z nich pre deti a žiakov v školských zariadeniach (ďalej len „navrhované nariadenie vlády“).

**K bodu 25**

 Ide o gramatickú úpravu pôvodného znenia vo vzťahu k legislatívnym skratkám „mliečny výrobok“ a „ovocie a zelenina“.

**K bodu 26**

Navrhuje sa mechanizmus automatického zvyšovania najvyššej úhrady, ktorú možno v rámci školského programu požadovať od školy alebo od jej žiaka za dodanie alebo distribúciu príslušného druhu výrobku uvedeného v prílohe č. 1 alebo 2 žiakovi (ďalej len „najvyššia úhrada“), a to tým spôsobom, že najvyššia úhrada za každý druh výrobku uvedeného v prílohe č. 1 alebo 2 (ďalej len „ustanovený výrobok“) predmetného nariadenia vlády v znení navrhovaného nariadenia vlády bude najmenej vo výške dane z pridanej hodnoty (ďalej len „DPH“) z pomoci, ktorá sa za jeho dodanie alebo distribúciu žiakom poskytuje a ktorá je v zmysle § 2 ods. 1 písm. a) a c) a § 22 ods. 1 zákona č. 222/2004 Z. z. o dani z pridanej hodnoty v znení neskorších predpisov predmetom DPH ako protihodnota za toto dodanie alebo distribúciu. Ustanovenie sa v praxi aplikuje pri zmene zákona č. 222/2004 Z. z. v znení neskorších predpisov bez potreby ďalšej novelizácie predmetného nariadenia vlády.

**K bodu 27**

 § 6 ods. 3 predmetného nariadenia vlády sa upravuje tým spôsobom, že výška pomoci na dodávanie alebo distribúciu príslušného druhu ustanoveného výrobku žiakom bude presne stanovená v prílohách č. 1 a 2 predmetného nariadenia vlády v znení navrhovaného nariadenia vlády a dodávateľ alebo distribútor jej výšku už nebude môcť znižovať znížením predajnej ceny príslušného druhu ustanoveného výrobku.

**K bodu 29**

 Ak dodávateľ alebo distribútor výrobkov žiakom v rámci školského programu prekročí výšku najvyššej úhrady, vyplácaná pomoc mu je znížená podľa § 6 ods. 4 predmetného nariadenia vlády. Navrhovaným nariadením bude tomuto dodávateľovi alebo distribútorovi zároveň ustanovená povinnosť vrátiť tento neoprávnene naúčtovaný rozdiel príslušnej škole alebo žiakovi, ktorí mu ho zaplatili. Toto nové ustanovenie školám a žiakom zároveň poskytne právny základ pre účinnú obhajobu svojich práv, ak im príslušný dodávateľ alebo distribútor tento rozdiel nevráti dobrovoľne.

**K bodu 30**

 Navrhuje sa zjednotiť realizačné obdobia dodávania výrobkov žiakom v rámci školského programu v priebehu školského roka s obdobiami ich spotreby. Platobná agentúra spotrebu výrobkov na jednotlivých školách kontroluje prostredníctvom vyhlásení škôl podľa § 6 ods. 2 písm. c) prvého bodu predmetného nariadenia vlády.

**K bodu 32**

 Podľa navrhovaných prechodných ustanovení sa konania začaté podľa predmetného nariadenia vlády dokončia podľa predmetného nariadenia v znení navrhovaného nariadenia vlády, aby boli príslušné navrhované zmeny a doplnenia predmetného nariadenia, hlavne čo sa týka druhov ustanovených výrobkov, zohľadnené už v školskom roku 2018/2019.

**K bodu 33**

 Upravuje sa zoznam ustanovených výrobkov v prílohách č. 1 a 2, vrátane výšky pomoci za ich dodávanie alebo distribúciu žiakom v rámci školského programu a výšku najvyššej úhrady, a to v zmysle aktuálnej situácie na trhu v Slovenskej republike. Zároveň sa dopĺňa transpozičná príloha o právne záväzné akty EÚ a opravujú sa chyby v citácii už uvedených právnych predpisov.

**K čl. II**

 Ustanovuje sa dátum, v ktorom navrhované nariadenie vlády nadobudne účinnosť, a to na prvý deň školského roka.

Navrhnutý dátum nadobudnutia účinnosti 1. august 2018 je potrebný, aby prvý deň jeho účinnosti zodpovedal prvému dňu školského roka tak, ako ustanovuje čl. 1 ods. 2 vykonávacieho nariadenia (EÚ) 2017/39 a aby agentúra mohla ešte pred pridelením maximálnej výšky pomoci na školský rok 2018/2019 pre príslušných dodávateľov a distribútorov výrobkov žiakom do škôl v rámci školského programu, schválených podľa čl. 6 delegovaného nariadenia (EÚ) 2017/40 doplniť tieto ich schválenia o možnosť dodávať alebo distribuovať žiakom do škôl v rámci školského programu aj tri nové druhy mliečnych výrobkov, ktoré budú navrhovaným nariadením pridané do zoznamu uvedeného v prílohe č. 1. Kvôli tejto možnosti už platobná agentúra v záujme dodávateľov požiadala aj o predĺženie lehoty na rozhodnutie o doplnení ich schválení na poskytnutie pomoci na dodávanie alebo distribúciu týchto nových mliečnych výrobkov až do doby po navrhovanej účinnosti navrhovaného nariadenia vlády.